આપણે ત્યાં હજી બોટોક્સ ડ્રગનો ઉપયોગ માત્ર ચહેરા પરની કરચલીઓ દૂર કરવાના કોસ્મેટિક કેમિકલ તરીકે જ થાય છે. આ ડ્રગને અમેરિકાના ફૂડ ઍન્ડ ડ્રગ ઍડ્મિનિસ્ટ્રેશન દ્વારા માન્યતા મળ્યાને ૨૫ વર્ષ થયા. પશ્ચિમના દેશોમાં બોટોક્સ પર એટલાં બધાં સંશોધનો અને ક્લિનિકલ પ્રયોગો થયાં છે કે કેટલાય ડોક્ટરો માટે બોટોક્સ એકે હજારા જેવી જાદુઈ છડી જેવું કામ આપે છે. અલબત્ત, જેટલા દાવા થયા છે એટલા બધા જ રોગોમાં એની અસરકારતા સોએ સો ટકા પુરવાર થઈ નથી. છતાં અનેક ન્યુરોલોજિકલ તકલીફોમાં બોટોક્સનો છૂટી ઉપયોગ થતો આવ્યો છે. એમાં વળી તાજેતરમાં નોર્વે અને કોલંબિયાના રિસર્ચરોએ બોટોક્સ કેન્સર-ફાઇટિંગ ડ્રગ હોવાનું જણાવ્યું છે. આ સાયન્ટિસ્ટોએ જઠર અને સ્વાદુપિંડના કેન્સર સામે આ ડ્રગ લડત આપે છે એવું લેબોરેટરીમાં સાબિત કર્યું છે. જઠર અને સ્વાદુપિંડના કેન્સરનું નિદાન શરૂઆતના તબક્કામાં થતું ન હોવાથી જો આ દાવો સાચો નીકળે તો ખરેખર જ કેન્સરના દરદીઓને બહુ જ ફાયદો થશે.